ખેર, આટલી સુંદર સવારને પણ ગુડ મોર્નિંગ કહેતા અમે તૈયાર થયાં. વેલ હિમાચલના ટ્રેકમાં નહાવાનું તો હોય નહી, થીજી દેતાં ઠંડા ઝરણાંમાં જેમ-તેમ બ્રશ કરીને અમે ઠંડીથી બચવા બબ્બે ટીશર્ટ પર ગરમ વસ્ત્રો ધારણ કર્યા, રોજની જેમ હાથે અને મોં પર ગ્લીસરીન – ગુલાબજળ, ક્રીમ લગાવ્યા. હમ્પ્ટા ટોપ પર પહોંચવાના આજના દિવસે અમે વહેલા નીકળવાના હતાં. અમારા ટેન્ટની સાથે અન્ય ટ્રેકિંગ કંપનીઓના ટ્રેકરો અને સહકર્મીઓના પણ ટેન્ટ લાગ્યા હતાં. સહુથી ચેલેન્જીંગ એવા ટ્રેકના ત્રીજા દિવસનું ઊંચાઈવાળું ચઢાણ શરુ કરતાં પહેલા અમે ભરપેટ નાસ્તો કર્યો. અલગ અલગ શહેરથી હમ્પટા પાસ સર કરવા આવેલા દરેક વ્યક્તિનો આત્મવિશ્વાસ કાબિલ-એ-તારીફ હતો.